Webcafe Никой не знае какво е коствало на президента на САЩ Доналд Тръмп най - накрая да се разграничи от идеологията на върховенството на бялата раса - нещо , което той направи по време на последното си телевизионно интервю пред NBC на 15 октомври . Притиснат от водещата Савана Гудри , той се видя принуден да отговаря на въпроси за белите расистки групи , за конспиративни теории като QAnon ( за която Тръмп излъга , че не е чувал , макар в миналото да е бил запознаван с нея ) , както и за това дали ще се оттегли мирно , ако загуби вота на 3 ноември . Да се отрече от радикалните крайнодесни групировки в момента е нещо трудно за президента на САЩ , който продължава да изостава сериозно в социологическите проучвания , седмици преди президентските избори . В миналото той отказваше да заклейми директно дори групи като Ку - Клукс - Клан , заобикаляйки журналистическите въпроси по темата . Сега обаче , на фона на разкритията на ФБР за заговори между паравоенни организации и милиции за насилствена смяна на властта в поне два щата - Мичиган и Орегон , подобно публично действие изглежда е било наложително . Това съвсем не означава обаче , че Тръмп ще престане да разчита на този крайнодесен , дори екстремистки вот и на подкрепата на различните милиции , борещи се с тежката ръка на държавата . За десните анархисти , които се борят за свобода от държавно управление и регулации , но също така и срещу модерния либерализъм и идеологията на политики на идентичността на малцинствата , Тръмп е символ на съпротивата - устат , невъздържан и говори " истините " , в които те самите вярват . Въпреки четирите му години на власт , за тях той все още представлява този прът в колелото на политическите елити , особено на фона на големите имена в Демократическата партия . В годините на управлението на Тръмп редица милиции и въоръжени групи започнаха да коалират сили , обединени както от ненавистта си към елитите във Вашингтон и Холивуд , така и от редицата конспиративни теории , ширещи се в интернет , а вече и извън него . Антиваксъри , противници на борбата срещу климатичните промени , COVID - скептици и фенове на фантастичните теории за дълбоката държава , контролирана от педофили сатанисти , постепенно обединяват позиции и усилия в една единствена посока - да не позволят на " левите " да стигнат до Белия дом . А в момент , в който Доналд Тръмп все още отказва да заяви ясно , че ще подсигури мирното предаване на властта , в случай че загуби изборите на 3 ноември , опасността от милициите , заявяващи вярност към него , се разглежда все по - сериозно . Тук става въпрос за въоръжени , тренирани хора , които могат да оцеляват в дива обстановка , обитават по - малко развитите райони на страната и са готови да използват оръжията си срещу врагове - реални или измислени . Това , което трябва да се има предвид , когато разглеждаме тези милиции и паравоенни групи - за тях действително държавата е в опасност . Влиянието на конспиративните теории , били те и толкова откачени , колкото QAnon и антиваксърските митове и легенди , върху подобни организации е сериозно . Тези твърдения подсилват собствените им страхове от променящия се свят , напредващия модерен либерализъм и все по - силната държавна намеса в теми като свободата на словото и на себеизразяването . Именно COVID - 19 извади много от тези групи под светлината на прожекторите по време на протестите срещу налаганите ограничителни мерки . Мъже с бронежилетки и пълно бойно снаражение се появиха по улиците на големи американски градове с искане властите да се отдръпнат и да премахнат сериозните ограничения в свободното движение . Тези ограничения предизвикаха и милиции като " Пазители на росомахата " да предприемат плана си за отвличането на губернатора на Мичиган Гретчен Уитмър и изправянето ѝ " на съд " . Според редица анализатори подобни групи действително трупат кураж от думите и действията на Тръмп и близките му . Заради коронавируса и локалните мерки в Мичиган той беше туитнал призив за освобождаването на щата от неговия губернатор . Президентът често неглижира ефектите на вируса , като дори само дни след като беше диагностициран като заразен , той захвърли маската и се върна отново на работа напук на всички предупреждения на експертите . Той многократно е заявявал , че опасността от пандемията е пресилена , а мерките срещу нея - твърде строги и ограничаващи , като с това той дава сигурност и институционална опора за подобни групи . И те вярват , че в негово лице могат да срещнат подкрепа и разбиране . Същевременно с това протестното движение Black Lives Matter ( и прилежащите към него вандализми и ексцесии ) , както и всички мерки за ограничаване на разпространението на коронавируса дадоха нов тласък на дейността на крайнодесните милиции . Когато протестите срещу насилието на полицаи над чернокожи ескалираха и на много места се стигна до разрушаване на частна собственост и дори кражби , паравоенните групи видяха в това шанс да влязат в ролята на защитници на реда . Това обаче само покачи напрежението и доведе до смъртта на демонстранти . Подобен пример за това случаят в Кеноша , Уисконсин , където 17 - годишен симпатизант на една от местните милиции застреля двама протестиращи от BLM . В момента младежът е изправен пред процес , който може да го вкара до края на живота му зад решетките , а неговият адвокат пледира за самозащита . Този случай обаче , както и други подобни , но без жертви , показва празнината в американските закони около съществуването на подобни групировки . В момента единствените разрешени опълчения и милиции са тези , които отговарят пряко пред щатските власти и са свикани от тях . От една страна Втората поправка в Американската конституция дава на американците право на притежание на лично оръжие , но дали събирането на хора с лично оръжие в групи , които самоволно да се опитват да налагат закона , е в съответствие със законите - според повечето експерти не . " Втората поправка позволява на хората да се обединяват под оръжие , но не като паравоенна единица , която не е свикана и не отговаря пред щатското правителство " , обяснява Брайън Левин , експерт по екстремизъм в щатския университет на Калифорния в Сан Бернардино . Това като че ли не притеснява президента Тръмп . Той продължава да отказва да се ангажира с мирен трансфер на властта при загуба на изборите на 3 ноември , мотивирайки се с потенциални измами с гласуването по пощата . Този факт събужда все по - сериозни притеснения у мнозина , тъй като зад гърба на републиканския държавен глава стоят именно тези паравоенни групи , които при негов сигнал могат да излязат на улиците с оръжията си . Това се потвърди отново и по време на първия президентски дебат и прословутото " останете и изчакайте " , отправено спрямо крайнодясната група " Горди момчета " , а оттам изтълкуваха думите му като знак да останат в готовност за борба с " Антифа " и други леви организации . Притесненията сега са , че редица въоръжени групи ще се стекат в деня на изборите към урните не просто , за да гласуват , но и също така за да влязат в ролята на " пазители на чистотата на вота " . За това те бяха призовани от сина на президента - Доналд Тръмп - младши , който в свое обръщение прикани " всеки мъж и жена в трудоспособно състояние " да се присъединят към " изборната армия на Тръмп " във Facebook и Twitter - нещо , което неминуемо ще бъде изтълкувано и като боен рог за " събиране на знамената " и реални действия в защита на президента от евентуалните измами и фалшифицирания на изборите . Джош Елис , който управлява онлайн платформа за подобни самообявени граждански милиции в цялата страна , потвърди тези притеснения , че тежко въоръжени цивилни , подкрепящи Тръмп , могат да се явят на избирателните секции в редица щати , включително Калифорния , Орегон , Вашингтон , Пенсилвания , Джорджия , Южна Каролина , Индиана , Кентъки и вероятно Северна Каролина . " Чувал съм , че един или двама или дори трима души ще излязат , за да защитят и да се уверят , че местата за гласуване са сигурни " , коментира той пред " Файненшъл таймс " . По думите му в момента залозите са вдигнати , тъй като и отляво се въоръжавали в отговор на евентуалната победа на Тръмп . Елис все пак коментира , че милициите ще предприемат агресивни действия , само ако президентът ги насърчи да го направят . На фона на социологическите проучвания неговата загуба се очертава все по - ясно . Затова и остава голямото притеснение - ще има ли Тръмп смелостта и лудостта да се опре на оръжията на подобни екстремисти , ако загуби президентския вот ? Никой не може да даде категоричен отговор тук .